2020-11-17 - Oarsoaldeko Hitza : Oarsoaldeko Hitza\nEuskal preso eta iheslarien alde bilduko dira igandean Donibanen\n'Izan Bidea' dinamikaren barruan kontzentrazioa antolatu du Sarek, 'Bidea gara, bidean gaude', lelopean. 13:00ean Herriko Plazan izango da.\nSJL enpresaren azpiegitura inbertsio funts bati saldu diote\nOiartzungo Udalari hala baieztatu dio enpresako zuzendaritzako. Enpresako langileen egoerak kezkatzen du udala, eta denda txikiak babestera deitu du.\nUdal kudeaketaren gaineko iritzia galdetuko die udalak herritarrei\n600 inkesta egingo ditu Errenteriako Udalak herritarren artean. Udalerriarekin, udal gobernuarekin eta udal zerbitzuekin lotutako hainbat gairi buruz duten iritzia ezagutu nahi du batetik, eta izan ditzaketen beharrak identifikatu, bestetik.\nPasaiako Portuarengatiko konpentsazio ekonomikoa eskatu du alkateak\nIzaskun Gomezek gailendu du azpiegitura hori Pasaian izateak diru ordaina suposatu beharko lukeela herriarentzat, nabarmen baldintzatzen baitu, gainera, pasaitarren egunerokotasuna.\nOnik azaldu da desagertuta zegoen gizona\nLarunbataz geroztik desagertuta zegoen Errenteriako gizona onik azaldu da.\nBeste egoiliar bat hil da Jesusen Bihotza egoitzan\nPasa den astean hil zirenekin, dagoeneko lau adineko hil dira hilabete honetan Gabierrotako erresidentzian.\nPresoen auziaren konponbidearen aldeko kilometroak egitera deitu dute\nOiartzungo Sarek kamiseta urdina janztera gonbidatu ditu oiartzuarrak, eta Izan Bidea app-an kilometroak pilatzera deitu dute.\nBiyurrieneak Euskaraldiko erronka prestatu du\nOiartzuarrek badute zer egin Euskaraldiak irauten duen bitartean.\nLintziringo autobus geltokietan argiak jarri dituzte\nLintziringo bi autobus geltokietan argiztapena jarri du. Horietako bat ere konpondu du udalak, egoera kaskarrean zegoelako.\nLeteri buruzko 'Mugarri' aurkeztuko dute ostiralean\n'Zerbitzuko lanean. Lete kazetari, Lete prosagile' liburua aurkeztuko dute ostiralean. Aurretik tokia erreserbatu behar dela gogorarazi dute.\nXabier Lete omenduko dute ekitaldi sorta batekin, hil eta hamar urteraXabier Leteren prosazko lanak jaso dituzte 26. Mugarrin\nZuhaitzak erori dira Iparragirreko barrakoietara\nFrankismoaren esklaboek erabilitako barrakoietara zuhaitzak erori egin dira asteburuan. Etxetxok urteak daramatza horiek berreskuratu nahian.


G7a Biarritzen | Enbata\nAccueil / Articles / Opinion / Tribunes Libres / G7a Biarritzen\n« Interrompre l’orchestre du Titanic\nPétition contre le G7 à Biarritz »\nPar Tribune Libre | Publié : 29/07/2019\nMikel Zurbano, Argia.eus-etik\nNazio Batuen Erakundearen zilegitasuna zalantzan jartzen du.\nBeraz, munduko gobernantzarako\nMacronek gailur honetarako ezarritako bost lehentasunak agenda politiko eta ekonomikoan giltzarriak dira: desberdintasunak borrokatzea, batik bat genero eta ingurumenarenak; bidezko merkataritza bultzatzea; bakearen ekinbidea indartzea eta digitalizazioak eta adimen artifizialaren aukerak probestea.\nNolanahi ere, erronka horien garapenerako urrats eraginkorrak hartzetik urrun egongo gara abuztuaren 27an. Ekainean Osakan burutu zen G20koen bilerako emaitza (Trump guztien aurka) errepikatzeko arriskua dago. Komunikabideek Trumpen protekzionismoaren aldeko jarrera salatuko dute eta, aldiz, multilateralismoaren aldeko gainerakoen jarrera txalotu. Baina argazki horrek ezkutuan uzten du hamarkadetan indarrean egon den multilateralismo liberalaren ardura, hain zuzen, eskuin mutur protekzionistaren, Brexitaren eta aldaketa klimatikoaren bulkadan.\nBenetako munduko gobernantza multilateralaren defentsa ez dagokio zilegitasun demokratikorik gabeko elkarte pribatu bati.\nMultilateralismoaren aldeko zilegitasunezko esparru bakarra Nazio Batuen Erakunde modernizatu eta demokratizatuak ordezkatzen du. Eta bide horretan munduko populazioaren %10 baino biltzen ez duen G7 bezalako formula traba da lagungarri baino.


Udalak hiriko ingurune naturala lantegi sentsorialen bidez ezagutzeko proposamena egin du, familiei zuzenduta | Ayuntamiento de Pamplona\nUdalak hiriko ingurune naturala lantegi sentsorialen bidez ezagutzeko proposamena egin du, familiei zuzenduta\nIngurumen Hezkuntzako Museoak antolatzen du jarduera, zenbait auzotan izanen da eta Milagrosan abiatuko, astearte goizean\n2020ko Uztaila 21a\nNaturarako garaia da, zure auzoak harrituko zaitu!’ izenburupean, Ingurumen Hezkuntzako Museoak ordu eta erdiko jarduera bat proposatu du udarako, zeinean emozioen bidez ezagutuko baitira hurbilen ditugun inguru, parke eta lorategiak. Lantegia Arrotxapea, Mendillorri eta Sanduzelaitik pasako da, eta asteartean abiatuko da, 11:00etan, Milagrosatik. Parte hartzeko aldez aurretik izena eman behar da, iruñakulturada.es webgunean, edo aurrez aurre, edozein Civivoxetan.\nBeti egon izan dira hor, eta hori dela-eta gerta daiteke behar bezalako baliorik ez ematea Iruñeak dituen espazio natural horiei guztiei. Proposamen berri honek planteatzen du hurbilen ditugun horiek ezagutzea, auzo bakoitzean lantegiak eginez tokian bertan, berdeguneekin bat egiteko helburuz emozioen eta zentzumenen bidez. Horrela ezagutzera emanen dira parke eta lorategi asko dituen hiri batean bizitzeak herritarrentzat dituen onurak hala maila pertsonalean nola taldean.\nAbiapuntua auzo bakoitzeko Civivoxa izanen da. Hortik taldea abiatuko da inguruko parke edo lorategirik esanguratsuenetako batera, eta bertan jarduerak eginen dira. Milagrosaren kasuan, asteartean, 11:00etan, Nafarroako Unibertsitate Publikoko campuseko lorategietan ibiliko dira. Mendillorrin, auzoko aintzira bisitatuko da; Arrotxapean, Arga ibaiaren inguruko gune naturalak, eta Sanduzelain, auzoan diren parke eta lorategietako bat edo beste.\nLantegiak sei urtetik gorako haurrei zuzentzen zaizkie, eta heldu batek lagunduta joan beharko dute. Doakoak dira, baina aldez aurretik izena eman behar da www.pamplonaescultura.es webgunean edo aurrez aurre, edozein Civivoxetan. Jarduerak Edurne Gerendiain eta Amaia Esparza teknikariek zuzenduko dituzte, eta parte hartzaile bakoitzak zapi bat edo aurpegi-mozorroa eraman beharko du.\nEsperientzia naturalak ibaiaren inguruan\nIruñeko Udaleko Ingurumen Hezkuntzako Museoak uda honetarako ibilbide gidatuak ere planteatu ditu, Arga ibaian eta haren inguruetan barna. Antolatutako taldeetan eginen dira, abuztuaren bigarren hamabostaldian. Lehenengo jarduera, ‘Zentzumenekin jolasean’, 6 eta 12 urte bitarteko haurrei zuzentzen zaie, eta Arantzadiko meandroan barnako ibilbidea proposatzen du, sakon eta lehenengo pertsonan ezagutzeko hala meandroaren ezaugarriak nola inguruan diren zuhaitzak. Esperientzia honen berezitasuna da bost zentzumenak erabiliko direla hiriko gune natural horretara modu desberdinean hurbiltzeko.\nHaur zaharragoentzat, 12 urtetik gorakoentzat, Ingurumen Hezkuntzako Museoak ‘Ibaia, ura besterik ez?’ izeneko proposamena ekarri du. Jarduera honen helburua da erantzun entretenigarri eta hurbila ematea urak ibaiaren ertzetan bizi diren gizaki, landare eta animalientzat duen garrantziari buruzko zalantzei. Horrela, besteak beste honako gai hauek landuko dira: zertarako balio du ur hori guztia? Animalia asko bizi dira? Zer dela-eta zaindu behar dugu ibaia?\nJarduera horietan parte hartzeko aldez aurretik izena eman behar da, 948420984 telefono zenbakian. Egunean bi txanda izanen dira, 10:00etan eta 11:30ean, abuztuaren 18tik 21era eta 25etik 28ra bitarte.


EAJ-PNV - “Estatuaren noraezaren aurrean, Gipuzkoa eta Euskadi indartsu baten alde egiten dugu apustu”\n“Estatuaren noraezaren aurrean, Gipuzkoa eta Euskadi indartsu baten alde egiten dugu apustu”\nMarkel Olanok nabarmendu du legealdi honetan “hitza bete dugula, gure ongizate eta gizarte kohesio eredua sendotuta”\n09 Martxoa | Berria\nMarkel Olano EAJ/PNVren diputatu nagusirako hautagaiak gaur nabarmendu du “Estatuaren noraezaren aurrean, Gipuzkoa eta Euskadi indartsu baten alde egiten dugula apustu”. “Hau da, Estatuan dagoen muturreko zentralismo eta politika hutsalaren aurrean, gure erakunde sistema eta gure gizartea sendotzearen alde egiten dugu apustu, desberdinkeriaren aurrean eredu eraginkorra bezain jasangarria eraikitzeko”.\nOlanok gaur Eibarren egin den ekitaldi batean hartu du parte, eta ekitaldi berean ere izan dira Josu Mendikute Eibarko EAJ/PNVko alkategaia, Joseba Agirretxea Kongresurako EAJ/PNVko hautagaia, Eider Mendoza Gipuzkoako Batzar Nagusietako presidentea eta Maribel Vaquero Senaturako EAJ/PNVko hautagaia.\nOlanok azpimarratu duenez, legealdi honetan Gipuzkoako gizarteari “emandako hitza bete dugu”, izan ere “gure ongizate eta gizarte kohesio eredua indartu dugu, aurreko agintaldiko paralisi, gatazka eta inposizio garai hura atzean utzita”.\nHorren harira, gogorarazi du “hilabete honetan bertan Deskargako autobidea amaituko dugula, hondakinen arazoa behin betiko konpondu dugula eta tokiko merkataritzaren kalitatea eta diferentziazioa sustatu dugula”. Gaineratu du industriaren “lehiakortasuna indartu” dutela, eta horrekin lotuta, oso garrantzitsua dela Eibar eta Debabarrena lehiakortasun ekonomikoa, Eibar eta Debabarrena , berriro punta-puntan egon ahal izatea industria eta teknologian”.\nBestalde, oroitarazi du “Gipuzkoako gizartearekin dugun elkarrizketa eta elkarlana sendotu” dutela. “Proaktiboak izan gara, anbizioa izan dugu eta proiektu garrantzitsuak jarri ditugu martxan, Gipuzkoako etorkizuna prestatzeko”.\nHalaber, Olanok esan du agintaldi honetan gizarte zerbitzuen “eredu gipuzkoarra indartu dugula, alde batetik apustu eginez enplegagarritasun aukerak sortzeko, baina ez bakarrik gizarte bazterketa arriskuan edo egoeran dauden pertsonentzat, baita langabezian edo lan egoera prekarioan dauden pertsonentzat ere”. “Eta bestetik, erantsi du- ibilbide orri bat martxan jarri dugu Gipuzkoako gizartearen zahartzeari aurre egin diezaiogun”.\nBestalde, adierazi du Espainiako estatuan zabaltzen ari diren “elkarrizketa falta, muturreko joerak eta noraezaren aurrean, Gipuzkoa indartu behar dugula”. “Izan ere, Estatuko lider eta alderdi nagusiengandik espero dezakegun gauza bakarra dira polemikak, elkarrizketa egoera eta erabateko blokeoa. Ez Sánchez, ezta Espainiako eskuina ere, ez dira pentsatzen ari euskal gizarteak eta gipuzkoarrok gaur egun ditugun desafioetan. Hauteskundeetan soilik gerturatzen dira hona, eta gainera proposamenik gabe etortzen dira, Gipuzkoarako proiekturik gabe”.\nBestalde, Joseba Agirretxea Kongresurako EAJ/PNVko hautagaiak adierazi duenez, Euskadin “gauzak ez ditugu bakarrik desberdin egiten, baita ere gauza desberdinak egiten ditugu”. Eta gogorarazi du bere garaian Estatuko Mendekotasun legearen “aurka jarri ginela”, baina martxan jarri zenetik Euskadi dela lege hori “betetzen duen bakarra”. Horren harira, salatu egin du Madrilgo joera “gure eskumenak inbaditzeko, Estatuak lege zentralistak bultzatzen baititu, kafea denontzat. Eta Euskadiren eskumena baldin bada, ez dugu halakorik onartuko, eta Madrilen jarraituko dugu Euskadi kohesionatu eta soziala aldarrikatzen.”\nEta Josu Mendikute Eibarko EAJ/PNVko alkategaiak nabarmendu du Eibar lurraldearen “motor ekonomikoa” izan da, eta hala izan behar duela “etorkizunean ere”. Horren ildotik, esan du Eibarrek “proiektu traktoreak” behar dituela, hiria eraldatuko dutenak, eta horri helduko diotela. Eta bestetik, beharrezkoa dela Eibarko espazioei buruz hitz egiteaz gain, Eibarrek espazioan duen tokiari buruz ere hitz egitea. Izan ere, gure alderdia da horretaz hitz egiten duen bakarra, hau da, nola ikusten gaituzten Gipuzkoan, Euskadin eta Europan. Beraz, lanari ekingo diogu Eibar erreferente izan dadin”.\nAmaitzeko, Olanok adierazi du Gipuzkoa “indartsua eraikitzen ari garela ekonomia arloan, kohesionatua gizarte arloan, indartsua erakundeen aldetik; elkarlanean aritzen dakien Gipuzkoa, lurraldeko eskualde guztien artean eraikia, eta gipuzkoar guztion etorkizunari heltzen dakiena”. Horregatik, gizarteari dei egin dio “lankidetzan” jarraitu dezan, “proposamenei eta partaidetzari bide emanez. Hain zuzen, gizartearen inplikazioa lortu eta herritarren partaidetzara ireki ezean, ez du ezertarako balioko”. “Beraz, denon artean eraiki behar dugu etorkizuna, gizartea erdigunean jarri eta aldaketaren lidergoa emanez", ondorioztatu du hautagai jeltzaleak.


Irekia Eusko Jaurlaritza - Gobierno Vasco :: Uriarte sailburuaren bilera hezkuntza komunitateko arduradunekin\nUriarte sailburuaren bilera hezkuntza…\n\nUriarte sailburuaren bilera hezkuntza komunitateko arduradunekin Iturria: Irekia\n\n\n\n\n\n\nUnibertsitatera sartzeko ebaluazio probak badu data: ekainaren 7, 8 eta 9an izango da\nIkasturte honetan, Lehen Hezkuntzako 4. mailako eta DBHko 2. mailako ebaluazio diagnostikoak burutuko dira\nUnibertsitatera sartzeko ebaluazio probak, 2016-2017 ikasturte honetan, baditu dagoeneko egunak: ekainaren 7, 8 eta 9an burutuko da, ohiko deialdiari dagokiona, eta uztailaren 5,6 eta 7an, ez ohiko deialdian. Horrelaxe zehaztu da Eusko Jaurlaritzako Hezkuntza Sailak eta UPV/EHUk osatzen duten Koordinazio Batzordean. Aipaturiko Batzordeak proba diseinatzeko lanean jarraitzen du, aurreko urteetan euskal ikasleek egin duten Selektibitate azterketaren ahalik eta antzekoena izan dadin.\nUnibertsitatera sartzeko ebaluazio probak, honako ezaugarri hauek izango ditu:\n- Unibertsitatean sartzeko soilik hartuko da aintzat proba, eta hau gainditzea ez da beharrezko izango Batxilergo titulua eskuratzeko.\n- Probak bi fase izango ditu: Orokorra eta Espezifikoa. Bi fase horietako ariketak Batxilergoko bigarren mailako curriculumeko gaiekin bat etorriko dira.\n- Fase orokorrak bost ariketa izango ditu, eta hauetako bakoitza 0 eta 10 puntu arteko puntuazioz kalifikatuko dira.\n- Fase orokorreko ariketak, honako hauek izango dira: Euskal Hizkuntza eta Literatura II, Gaztelania eta Espainiar Literatura II, Atzerriko Hizkuntza II (alemana, frantsesa, ingelesa), eta Espainiako Historia. Horietan ez ezik, ikasle bakoitza fase honetan beste gai hauetan ere etsaminatuko da, egin duen Batxilergo modalitate eta ibilbidearen arabera:\nZientziak: Matematikak II\nHumanitate eta Gizarte Zientziak (Humanitate ibilbidea): Latina II\nHumanitateak eta Gizarte Zientziak (Gizarte Zientzien ibilbidea): Gizarte Zientzietan Aplikatutako Matematikak II\nArtea: Artearen Oinarriak II\n- Probaren fase espezifikoa borondatezkoa izango da, sarrera nota hobetu nahi duten ikasleentzat. Gehienez ere hiru gaitan etsaminatu ahal izango dira ikasleak, fase orokorrean etsaminatu ez direnen artean eta Batxilergoko bigarren mailako ikasgai hauen artean aukera eginik: Biologia, Marrazketa Teknikoa II, Geologia, Fisika, Kimika, Enpresa Ekonomia, Greziera II, Artearen Historia, Filosofiaren Historia, Geografia, Ikus-entzunezko Kultura II, Arte Eszenikoak, Diseinua.\n- Fase espezifikoko ikasgai bakoitzak 5 puntu edo gehiagoko kalifikazioa beharko du, 0tik 10 bitarteko kalifikazioa eta hamarren bakarrarekin.\n- Ariketa bakoitzak bi aukera izango ditu, eta horien artean hautatu beharko du ikasleak.\nGai hauek guztiak jakinarazi dizkie Cristina Uriarte Hezkuntza sailburuak eragileei, gaur arratsaldez Gasteizen izan duen bileran.\nBaina Unibertsitatera sartzeko ebaluazio probarekin lotura zuzena duten gai hauez guztiez gain, bileran Ebaluazio Diagnostikoekin zerikusia duten auziak ere jorratu dira. Hezkuntza Sailak (ISEI-IVEIren bidez) bultzatzen dituen ebaluazio hauek –balio akademikorik gabeak- euskal hezkuntza sistema hobetzen jarraitzea dute helburu, izan ere ikasleen, ikastetxeen nahiz euskal hezkuntza sistemaren beraren bilakaera aztertzeko aukera ematen baitute.\n2016-2017 ikasturte honetan Lehen Hezkuntzako 4. mailako eta DBHko 2.mailako ebaluazio diagnostikoak burutuko dira. Probak, aurreko urteekin alderatuta, aurreratu egingo dira –aurten martxoan burutzea aurreikusten da-. Honela, ikastetxeek euren emaitzak albait arinen ezagutzea da helburua, hauetako bakoitzak hurrengo ikasturte akademikorako hobekuntza planak diseinatzeko beta eta aukera izan ditzan.\nBestalde, bai Uriarte sailburuak eta baita bileran parte hartu duten hezkuntza eragileek, 2015eko PISA txostenak jaso dituen emaitzen inguruko hausnarketa egin dute. Sailburuak, eta ISEI-IVEIrekin elkarlanean, datu horiek albait arinen aztertzeko asmoa azaldu du. Era berean, azpimarratu du, proba horretan parte hartu duten ikastetxeak izango direla euren emaitzak ezagutzen lehenak, horrela beharrezko ikusten dituzten hobekuntza neurriak diseinatu ahal izan ditzaten. Informazio guztia aztertu ondoren, Cristina Uriartek Eusko Legebiltzarreko Hezkuntza Batzordean agerraldia egingo du.\nUriarte sailburuak berretsi du euskal hezkuntza sistemak berau osatzen duten eragile guztien inplikazioaz jarraituko duela aurrera egiten, herri baten erronka baita hezkuntza, talde-erronka.\nintervencion_uriarte_educac... behera kargatu (10 MB)\nuriarte_pisa_eu.mp3 behera kargatu (900 KB)\nuriarte_unibertsitatea_prob... behera kargatu (1 MB)\nuriarte_ebaluazio_diagnosti... behera kargatu (500 KB)\nuriarte_ebaluazio_diagnosti... 3 MB\nuriarte_pisa_eu.mp4 7 MB\nuriarte_unibertsitatea_prob... 7 MB


Uberan - Euskal Idazleen Elkartea - Album ilustratuak, bideak marrazten\nAlbum ilustratuak, bideak marrazten\nHaur askok liburuekiko erakarpena sentitzen dute artean irakurtzen ez dakitenean ere. Liburua ez da kontatzen duen istorioa bakarrik, objektua da; usain bat, tamaina bat, eta deskubritu genueneko testuingurua.\nAlbum ilustratua esanda, zenbaitek haurrentzat dagoen eskaintza izango du buruan; baina albumena ez da haurren generoa. Adibide ederra da Harkaitz Cano eta Maite Gurrutxagaren Tigre batekin bizi izenekoa (Elkar, 2017). Antxiñe Mendizabal Aranbururen eta Iraia Okinaren Emakume burugabea eskutan hartzen duenak ere nekez lotuko du haur literaturarekin.\nMendizabalek dio aspaldi zerabilela istorioa buruan: “beti iruditan ikusi izan dut, film batean bezala. Azken finean, emakume baten barne bidaia kontatzen du eta mugimenduan ikusten nituen irudiak. Iraiarekin harremanetan jarri nintzenean, ez nion testurik aurkeztu; istorioa ahoz kontatzen nuen bitartean, zirriborroak egiten nizkion, horixe izan zen lana azaltzeko modua. Beti pentsatu izan dut dantzan jakingo banu edo marrazten era horretan adiraziko nuela”.\nAitziber Alonso: “Ilustratzailea ere idazlea bezain sortzailea da”\nGenero hau sustatzeko ahalegineta dihardu Etxepare sariak urterik urte. Iaz, Azpiazuk eta Paula Estevez-ek irabazi zuten, Arraroa lanarekin eta aurtengo irabazlea hilabete honen amaieran jakinaraziko dute. 2016an Isaak Martinezen eta Liébana Goñiren Zerua gris dago albumak jaso zuen garaikurra eta 2015ean Pello Añorgak eta Jokin Mitxelenak Munstroek pixa egiten dute ohean lanari esker.\nAinara Azpiazu: “ Idazleekin lan egitean orain, ezberdin ikusten dut nire lana”\nIlustratzaile fina delako ezaguna da Azpiazu, baina saritutako lanean idazle lanak hartu zituen bere gain. Bere esanetan, gehienetan ilustratzaileei testua emana datorkie eta haiek testuaren gai, tono eta ezaugarrietatik sortzen diren ideietatik egiten dituzte irudiak: “Bigarren urratsean kokatuta gaude, eta horrek baldintza batzuk sortzen ditu. Nik, ordea, albumaren ideia zerotik sortzeko gogoa nuen, uste nuelako badudala zer kontatua eta idazten oso trebea ez banaiz ere, albumak eskatzen duen testu mota egin nezakeela iruditu zitzaidan. Azken batean, komikiak sortzen ditut eta komikietan neronek egiten ditut gidoiak”. Biko-teka ikastaroa izan zuten prozesu hura lantzeko aitzaki: “Oso ariketa interesgarria iruditu zait, niretzako albumak sortzeko modu adostu bat suposatu duelako, lehen hitza idazten hasi aurretik hasten den prozesu bat. Proba bat izan zen, aukera berriak ikusten dizkiot albumari orain, tarteka nire testu eta irudiekin sortutakoren bat egitea gustatuko litzaidake. Eta idazleekin elkarlanean segi ere bai, noski. Idazleekin lan egitean orain, ezberdin ikusten dut nire lana”.\nZer da album ilustratu bat?\nTeresa Duranek dio album ilustratua objektu kultural bat dela, liburu-formakoa, irudien eta testuen hizkuntzen arteko esperimentazio baten emaitza den”. Maiz, liburu ilustratuekin nahastu izan dira, baina Xabier Etxanizek, EHUko irakasleak, honela azaltzen du bereizketa: “Liburu ilustratuan testu bat dago, berez ulertzen dena. Hau da, irudiak erakutsi gabe ipuina konta dakioke norbaiti (liburu ilustratu ederrak dira, esaterako, Makilakixki, Sorgin gaiztoa, Gizon harrigarriak… bildumakoak). Albumean berriz testua eta irudia interpretatu behar dira mezua guztiz ulertzeko”.\nXabier Etxaniz: “ Testuak dioenaren kontrako mezua adierazi dezake ilustrazio batek”\nEtxanizek nabarmentzen du informazio gehigarria dakarrela irudiak; “batzuetan testua dioenaren kontrako mezua adieraziz: Esaterako Willy lotsatia albumean zera esaten zaigu Willy aldatu egin dela, indartsu egin dela, lotsa galdu duela… baina gero, benetan, irudietan kontrakoa adierazten zaigu. Edo Buruko hura… albumean testuak inoiz ez du esaten zer den satorrak buruan duena, irudietan argi eta garbi ikusten dugu zer den zera hori; alegia, aipatzen ez den gauza hori (kaka, alegia). Horregatik albuma liburu ilustratua baino zerbait gehiago da, bi kodeak irakurri behar diren produktua. Testua eta irudia”. Ilustrazioa idazketaren azpian kokatu izan da maiz, baina albumetan parean behar lukete bi elementuak. “Badira testurik gabeko albumak ere. Irudien bidez hain garbi adierazten da istorioa ezen ez baita testurik behar”.\nArgitaletxeek zailtasunak dituzte halako lanak argitaratzeko. Salmenta baxuak izan ohi dira, eta kostu handiko argitalpenak izaten dira. Mendizabalek Elkar-en egiten du lan eta baieztatzen du helduei zuzendutako albumek are zailtasun handiagoak dituztela: “Normalean kosta egiten da argitaletxe batek albumean inbertitu duen dirua berreskuratzea. Halere, argitaletxea prest egon liteke zenbait salbuespen egiteko”.\nHaurrak eta ilustrazioak errazago lotzen ditu irakurleak eta irteera hobea izaten dute argitalpenok. Hala ere, lanetako asko itzulpenak dira. Argitaletxeek nahiago dute apustu seguru samarra egin eta klasikoak euskaratu ohi dituzte. Ezagunak dira Hervé Tullet-ek koloreak ardatz hartuta osatutakoak , Chen Jiang Hong-en Han Gan-en zaldi magikoa edo Michael Grejniec-en Nola dastatu ilargia?.\nGoi-mailako itzulpenak egiten dira tarteka. Esaterako, Kalandrekarako Arkaitz Goikoetxeak Maria Nuñezen Kokoriko (Txo!, 2009) liburua maisuki itzuli zuen.\nIlustratzaileen uzta oso oparoa da Euskal Herrian. Elena Odriozola, adibidez, saritua izan da maiz Euskal Herrian eta hemendik kanpo. Lan hauetan nabarmendutako Aitziber Alonsok dio Euskal Herriko ilustratzaileen maila oso ona dela: “Nabari da ilustratzaile berriek ilustrazio ikasketak egin dituztela. Geure garaian ez zegoen aukera hori eta arte ederrak edo diseinuko ikasketak egiten genituen”. Lanbidearen ikusgarritasuna ere handitu dela dio: “Beste ilustratzailearen lana geroz eta ezagunagoa da, beraz, jende gehiago animatzen da lanbide honetara. Bestalde, sare sozialak direla-eta mundu osoko ilustratzaileen lana eskura dugu”.\nAbiapuntuari dagokionez, testua edo marrazkia, bietarik edozein izan daiteke hasiera, baina Alonsoren esanetan “normalean ilustratzailea idazlearen mende egon da orain arte. Idazlearen lana iristen zitzaizun eta harekin hitz egin gabe geure lana egiten genuen”. Dena den, harremana estutzen joan dela dio eta gaur egun idazle eta ilustratzaileak proiektua bien artean aurrera ateratzen dutela, elkarren proposamenak entzunaz: “modu honetan emaitzak askoz ere aberatsagoak dira, eta behingoz alde batera uzten dugu ilustratzailearen lana testu bat apaintzea denaren ideia. Ilustratzaileak testuari bere ikuspuntua ematen dio eta gauzak gehitzen dizkio testuari. Ilustratzailea ere idazlea bezain sortzailea da”.\nEider Eibar: “Asteak pasatu ohi ditut teknika, trazoa, kolore gama eta pertsonaien ezaugarriak erabakitzen”\nHala ere, oraindik ere gehienetan idazlearenak dira lehen pausoak. Eider Eibarrek dio testua jasotzen duenetik asteak pasatu ohi dituela teknika, trazoa, kolore gama eta pertsonaien ezaugarriak erabakitzen: “Testua hainbatetan irakurri eta bertan aipatzen diren ezaugarri fisikoak zein koloreen erreferentziak apuntatzen ditut lehenengo. Gero pertsonaien diseinua eta marrazkien ezaugarriak erabakitzeari ekiten diot. Ondoren testua berriz irakurtzen dudan bitartean ilustrazio bakoitzaren konposaketa erabaki eta zirriborroa irudikatzen dut eta, azkenik, ilustrazioak egin”.\nEsandakoa, album ilustratuak ez dira haurren jolasa bakarrik.\nGomendatutako album ilustratuak:\nAitziber Alonso: Sendak Maurice - Piztiak bizi diren lekuan.\nAinara Azpiazu: Valerio Vidali eta Violeta Lopez - 'El bosque', Kitty Crowther - Ama Medusa, Marta Altés - 'Soy un artista'.\nXabier Etxaniz: Werner Holzwarth-en Buruko hura nork egin zion jakin nahi zuen satortxoa eta David McKee-ren Elmer.\nEider Eibar: Jokin Mitxelena, Pello Añorga - Munstroek ere pixa egiten dute ohean.\nAlbum ilustratuaren aldeko manifestua\nEdozein pertsonak, duen adina duela, artea eta edertasuna behar ditu munduan bizitzeko.\nLagunekin edo familian egiten diren irakurketak maitasuna dira, nahiz eta bakarka irakurtzearen plazerra ere gauza ederra izan.\nTestua eta irudia elkartzeak kodigo perfektua lortzen du eta pentsatzen, esanahiak ematen eta hunkitzen laguntzen digu.\nAlbum ilustratu batek urtebetetzetako tarta batek edo kaba botila batek baino gutxiago balio du, eta bizitza guztia irauten du.\nBerreraikitze narratiboarei esker pertsonek mundua ulertzen ikasten dugu eta gure existentziari zentzua ematen.\nOrrialde batetik besterako jauziak gure irudimena kitzikatzen du eta amaieran, gehiagoren gosez geatzen zara.\nIstorio ilustratuek pertsona gisa kokatzen laguntzen digute, gertaeren protagonista izaten, eta bakarrik ez gaudela konturatzen.\nHeldu batek liburuan gertatzen dena ulertzen ez badu, haur batek azalduko dio.\nAlbuma kaxoi batean ahaztuta daukan pertsonak, berriro topatzen dutenean, berriro jasoko du opari horren poza.\nMundua behatzeko gelditu egin behar da, hausnartu, pistak bilatu, eta album batek denbora geldiarazten du.\nAlbum ilustratuek sentsibilitate artistikoa aberasten dute, izpiritu kritikoa garatzen dute eta askabide dira.


Guri buruz - Linyi Win-Win Machinery Co., Ltd.\nLinyi Win-Win Machinery Co., Ltd. ("Ntek" gisa laburra) 2009an sortu zen, Linyi hirian kokatuta, Shandong probintzian, Txinan.Lantegi independenteak 18.000 metro koadro baino gehiago ditu, eta sei produkzio lerro profesional ditu urtero salmenta-bolumenari eusteko.\nNtek hamarkada luzez UV inprimaketa digitaleko makinen fabrikatzaile eta esportatzaile nagusia da, UV inprimagailu digitalen garapenean, ekoizpenean eta banaketan espezializatua.Orain gure inprimagailuen serieak honako hauek dira: UV Flatbed inprimagailua, UV Flatbed Roll to roll inprimagailuarekin eta UV Hybrid inprimagailua, baita UV inprimagailu adimenduna ere.Produktu berrien berrikuntzarako ikerketa- eta garapen-zentro profesionalarekin, baita salmenta osteko zerbitzu-zerbitzuko ingeniari berezi batekin bezeroei linean laguntza emateko, gure bezeroei zerbitzua puntuala bermatzeko.\nNtek inprimatzeko makina digitala 2012tik esportatu zen, gure bezeroen laudorio eta aitorpen zabalarekin, gure inprimagailuak ongi etorriak dira Asia, Europa, Australia eta Afrikako 150 herrialde baino gehiagotan.\nNtek UV inprimagailuak oso erabiliak izan dira iragarkietan, errotuluetan, dekorazioan, beiran, artisautzan eta beste industria batzuetan.Berrikuntza teknologikoa indartzen dugu, kontsumoaren kostua optimizatzen dugu eta gure bezeroarentzako kalitaterik onena UV inprimatzeko makina digitalak sortzen ahalegintzen gara, eta hainbat industriaren eskakizun ezberdinen arabera irtenbide integral batzuk.\nNtek-ek bikaintasunaren kontzeptua mantentzen du eta produktuaren kalitatea etengabe hobetzen du, UV inprimatzeko ekipoen industrian marka fidagarriena izateko.Inprimaketa industrialaren I+G eta berrikuntzaren aldeko apustua egiten jarraituko dugu eta inprimaketaren industriaren garapen osasuntsua sustatzen jarraituko dugu.\nEnpresaren solairua 20000㎡\nProdukzio Zentroa 12000㎡


Aldarrikapen feministak erakunde publikoen babesa behar duela defendatu du Uxue Barkosek | Gizartea | Berria\nAldarrikapen feministak erakunde publikoen babesa behar duela defendatu du Uxue Barkosek\nGobernuaren kontrol saioa ez ezik, mobilizazioetan ere egongo dela iragarri du.\nUxue Barkos, telebista saioan hizketan beste gonbidatuak begira dituela. / La Sexta\nMartxoaren 8ko greba eta mobilizazio egunari buruzko mahai inguru batean parte hartu zuen atzo Uxue Barkos Nafarroako gobernuburuak, La Sexta telebista katean. Barkos bera, Dolors Montserrat Espainiako Osasun ministroa, Francina Armengol Balearretako gobernuburua, Ada Colau Bartzelonako alkatea, Manuela Carmena Madrilgoa, Ines Arrimadas Ciudadanoseko kidea eta Monica Oltra Valentziako Generalitateko lehendakariordea elkartu zituen, Ana Pastor aurkezleak El Objetivo saioan.\nHaiekin guztiek partekatzen zuen mahaian, aldarrikapen feministak babestu zituen Barkosek. Azpimarratu zuen "zoragarria" iruditzen zaiola emakume gazteak "beldurrak puskatzen" ikustea. Horregaitik, ostegunean kaleak hartuko dituzten aldarrikapenak gako horretan ulertu behar liratekeela azpimarratu zuen. Aurrera egiten lagundu behar zaiela. Izan ere, bere ustez, ez dago kristalezko sabairik: "Metakrilatozkoa da".\n"Beldurrak puskatzen" ari diren gazte horiek politika publikoen babesa behar dutela uste du, eta diskriminazio positiboaren alde egin du.\nArazoa ez da amatasuna, haren ustez; "rol eta lan banaketa injustua" dira korapiloa.\nPPk eta Ciudadanosek protestarako deialdiaren aurrean hartu duten jarrera salatu du Barkosek. PPri ohartarazi dio ez dela gobernuaren kontrako mobilizazioa, gaizki ulertu duela. Eta Ciudadanosen emakumeak ez ote diren falta ere esan du.\nHamaikak arte lanean\nGeroa Baiko legebiltzarkide emakumezkoek ostegun goizean osoko bilkurara joateko asmoa dute; handik aterako dira 11:00etarako antolatuta dagoen elkarretaratzean parte hartzeko, eta ez dira itzuliko. EH Bilduko legebiltzarkideek gauza bera egiteko asmoa dute, eta Ezkerrakoak zein Ahal Dugu Podemosekoak ez dira joan ere egingo. PSNko legebiltzarkideek 12:00etatik 14:00etara egingo dute lanuztea, UGT eta CCOOren deialdiarekin bat eginez. PPNk eta UPNk ez du bate egin lanuztearekin.


Elgetan garraio publikoa hobetzeko proposamenak Foru Aldundira - Elgeta - Goiena.eus\nElgetan garraio publikoa hobetzeko proposamenak Foru Aldundira\nLarraitz Zeberio Lekuona 2018-02-12 08:32\nElgetako erabiltzaileak Lurraldebus autobusean.\nElgetarrek dituzten mugikortasun arazoen berri izan dute Foru Aldundiko Mugikortasuneko eta Lurralde Antolaketako batzordean. Antzuolako eta Leintz Gatzagako alkateekin batera hainbat proposamen egin ditu Elgetako alkateak.\n"Proposamenak egitera joan ginen eta garbi laga nahi izan genuen herri txikiok ditugun mugikortasun arazoak", azaldu du Iraitz Lazkano alkateak. Hiru alkateak otsailaren 1ean egin zuten agerraldia Gipuzkoako Batzar Nagusien egoitzan. Lazkanok jakinarazi du Elgetarekin lotuta lau arazo nagusi nabarmendu zituela: zenbait zerbitzuren maiztasun txikia, eskaripeko autobusa eskatzeko prozesuaren erraztasun falta, Elorriorekin dagoen lotura eskasa eta taxibus zerbitzuaren egokitasuna bidaiari gutxi egoten diren kasuetan. "Lurraldebusek egindako lineen berrantolaketak ez du eraginik Elgetatik ateratzen diren autobusetan, bai ordea erabiltzaileek ondoren egin behar dituzten konexioetan. Hainbat adibide ipini genituen. Esaterako, ospitalera joateko elgetar batek egin beharrekoa. Elgetatik har daiteke autobusa eta Bergaratik Arrasatera egin, baina bueltarako gerta daiteke bi ordu itxoin behar izatea Bergaratik Elgetarako autobusa hartzeko".\nGarraio publikoak Elgetan duen beste gabezia bat Elgeta eta Elorrio arteko konexioa da. "Bergararekin eta Eibarrekin nahiko konexio ona dugu, baina Elorriorekin Bilbo-Donostia egiten duen autobus zerbitzuak ditugu. Egunean bi joan etorri dira, eta domeketan joaneko bat gehiago". Alkateak adierazi du hainbat herritarrek egin dutela zerbitzu hori hobetzeko eskaera. "Elgetar asko dira familia Elorrion dutenak, edo seme-alabak eskolara edo kirol ekintzetara eramaten dituztenak, edo lanera joaten direnak... Gaur egun dauden zerbitzuetatik kanpo Elgeta-Elorrio egin nahi duen erabiltzaile batek bi aukera ditu: Elgeta-Eibar, Eibar-Durango, Durango-Elorrio; edo Elgeta-Bergara eta Bergara-Elorrio Oñatitik eta Arrasatetik pasata. Ulertzen dugu Foru Aldundi desberdinak direla baina Bizkaibus iristen da Eibarrera eta Pesako autobusak egiten du Bergara-Arrasate-Bilbo", esan du alkateak. "Akaso eskaripeko taxibus zerbitzua nahikoa izan daiteke. Ez dena normala da 40 kilometro egitea autobusean berez bost eta gutxi direnean".\nEskaripeko eskaerak erraztu\nEskaripeko zerbitzuekin ere bada kezka Elgetan, eta Elgetako alkatearen esanetan Leintz Gatzagakoak antzera gogoeta egin zuen Mugikortasuneko eta Lurralde Antolaketako batzordean. "Ulerkorrak izan behar dugu. Elgeta moduko herri batean ezin dugu ordu erdiro 55 pertsonarendako autobusa bueltaka eduki. Ez da ez eraginkorra ez ekologikoa. Ondo ikusten dugu eskaripeko zerbitzuak egotea baina sistema horrek izan behar du erabiltzeko erraza. Posible ez dena da telefono batera deitu eta erantzungailuak salto egitea edo komunikatzen ematea. Lurraldebusek aplikazio bat garatzeko proposamena egin genuen non erabiltzaileari klik batekin autobusa erreserbatzeko aukera izango lukeen".\nTaxibus zerbitzuak lehenetsi\nEibarrekin dagoen taxibus zerbitzuak erabilera ona du, eta Bergarara dauden zerbitzuek ere erantzun ona dutela baloratzen du Iraitz Lazkano alkateak. "Efizientziarekin lotuta proposatu genuen erabiltzaile gutxi aurreikusten diren zerbitzuetan taxibusa lehenesteko ez duelako zertan autobus handi batek etorri", zehaztu du.


Aurten maiatzaren 3an jokatuko da lasterketa – Zumaia Flysch Trail\nAurten maiatzaren 3an jokatuko da lasterketa\n2020-02-05\tBy\tFlyschTrail\t0 Comments\nUda hasieran jokatu izan dira Zumaia Flysch Trailaren orain arteko 11 edizioak, baina hamabigarrena udaberri betean jokatuko da, maiatzaren 3an.\nBerrikuntzekin dator aurten ere Zumaia Flysch Trail mendi lasterketa. Hasieratik izan du antolakuntza taldeak lasterketa hau nazioarte mailara eramateko helburua; aurten urrats handia egingo du bide horretan, Munduko Kopako proba izango baita. Zehazki, Nazioarteko Atletismo Federazioak (IAAF) ` antolatutako Munduko Koparen parte izango da. Hauek izango dira probak izango dituen txapelketa ofizialen izenak:\nINTERNATIONAL ASSOCIATION OF ATHLETICS FEDERATION (IAAF) MUNDUKO KOPA.\nWORLD MOUNTAIN RUNNING CUP (WMRA).\nREAL FEDERACION ESPAÑOLA DE ATLETISMO (RFEA) ESPAINIAKO KOPA – Maila absolutuan eta rankingean.\nNazioarteko zirkuituan sartu eta beste proba garrantzitsuekin talka ez egiteko, maiatzaren 3ra aurreratu da lasterketaren data. Horrela, Munduko Kopako lehena izango da.\nNazioarteko maila lortzeko maratoiaren ibilbidea gogortu egin dute eta orain ia 3.000 metroko desnibela gainditu beharko dute korrikalariek –aurrerago emango ditugu ibilbidearen xehetasunak–. Munduko Kopako proba izanda, atzerriko korrikalariak ikusi ahal izango ditugu Zumaian.\nMaratoiaz gain, maratoi erdia eta 14,05 kilometroko lasterketa motza jokatuko dira. Azken hau ere Munduko Koparako puntuagarria izango da.\nEta Ipar Martxak ere bultzada handia izango du aurten, iazko estreinakoaren ondoren. Hau ere Munduko Kopako proba izango da aurten.


Artea Kalera - - Guaixe.eus\nArgiñe Berastegi Lizarraga 2015-11-13 08:00\nIruñeko Sarasate etorbidea arte galeria bilakatuko da urtarrilaren 10era arte. Bertan, Henry Moore Ingalaterrako eskultore famatuaren brontzezko 6 eskultura monumental izanen ditugu ikusgai. Museo bateko sarrera ordaindu gabe arteaz gozatzeko aukera ezin hobea.\nMoore arte modernoaren eskultore nagusienetarikoa izan da, amatasuna eta giza gorputzaren abstrakzioa landu zuen artista. 1950. urtetik aurrera espazio publikoetan eskultura monumentalak egiten hasi zen, eta horietako adibide bat Gernikan topa dezakegu, Figura handia aterpean deituriko eskultura, hain zuzen. Moorek arte figuratiboaren eta arte abstraktuaren arteko aldeari eta bereizkuntzari muzin egin zion, biak batera landu baitzituen.\nAntzinakoa da hiriko espazioan integratutako artearen ideia. Esfingeak eta gerlariak hirietako harresien eta bestelako tokien zaintzaile jartzen ziren, adibidez. Ideia hau berreskuratu nahian edo, Artea Kalean programa sortu zuen “la Caixa”-k orain urte batzuk.\nBaina, programa honen izena irakurrita gogora datorkit Esnartu mugimenduak Iruñerrian 2007. urtean aurrera eraman zuen akzioa, Artea kalera/el Arte a la calle izenburupean. Izena ia berdina bada ere, erronka oso ezberdina dute bi hauek. Esnartuk aurrera eraman zuen akzio horretan Iruñerriako 40 iturri inguru arrosa koloreko margoz margotu zituzten, Udalak jarraitzen zituen kultura politikak salatzeko. Eta bertako Kultura eta Artistak baloratzeko aldarrikapena luzatu zuten orduan.\nArtea denon eskura egoteko bidean, oraindik ere, artista gazte eta ezezagunok sufritzen ditugun espazioen eta errekurtsoen faltak kezkagarria izaten jarraitzen du. Sustatzen den Arte modelo elitista honetan lekurik gabe jarraitzen baitugu.\nGazteok bide hau zabaltzeko erantzukizuna hartu behar dugu, denon artean lan eginez. Egunen batean artista gazte eta ezezagun baten eskultura monumentalak ikusi ahal izango ditugulako Iruñeko Sarasate etorbidean.


Oberena DT: Gaur estreinatuko da Lizarren Doinua\nGoizeko entsaioen ondotik, dena prest dute Oberena dantza taldeko ttikiek Lizarren Doinua eskeintzeko. 19:00etan izanen da ikusgarria, baina sarrerak eskuratzeko 17:30ean irekiko dute takila. Hiru euroren truke izanen duzue aukera emanaldia ikusteko.\nAtzo Nafarroako Hitzan (Berria) elkarrizketa egin zioten Irune Tubia taldekideari, eta Euskalerria irratian Iker Tubiak eman zuen ekitaldiaren berri. Gaur, Noticias de Navarra egunkariak argitaratu du Lizarren Doinua ikusgarriaren inguruko albistea.\nOberena dantza talde txikia abenduaren 3an - Grupo de txikis de Oberena el 3 de diciembre\nSarreraren egilea: Oberena dantza taldea ordua: 14:17


Hondakin Plastikoen Amaierarako Aliantza, plastikoen aurka borrokan.\nAzala » Bloga » AEPW: hondakin plastikoen aurka borrokatzeko aliantza.\n1 Mar, 2019 | GAUR | 0 comments\nPlastikoek denbora luzez lagundu digute gure bizizta, higienea, elikadura eta abar errazago egiten. Produktu asko fabrikatzeko ematen duten aukera eta haien iraupen luzea dela eta, erosotasun asko ekarri dituzte. Gaur egun egoera iraultzen ari da, plastiko horien hondakinak ingurumen-erronka bihurtu dira mundu osoan. Mundu horien ekimenak sortu dira inpaktu hori arintzeko eta plastikoen erabilera benetako balioa ematen duten eta ia ezinbestekoak diren aplikazioetara murrizteko. Ekimen horien artean, Hondakin Plastikoen Amaierako Aliantza nabarmentzen da (AEPW inglesezko siglengatik).\nHondakin Plastikoen Amaierararko Aliantza (AEPW).\nAEPW irabazi-asmorik gabeko erakundea da. 30 enpresek osatzen dute eta horien helburua da hondakin plastikoak gutxitzeko irtenbideak garatzea eta ezartzea, edo jada erabiliak izan diren plastiko horietarako jomuga irzunkorrak bilatzea, ekonomia zirkularraren printzipioak oinarri hartuta.\nAliantza osatzen duten enpresak mota guztietakoak dira, plastikoen balio-katea osoki irudikatzen dutenak: plastikoa ekoitzen, erabiltzen, saltzen, prozesatzen, biltzen eta birziklatzen dituzten enpresak.\nHondakin plastikoen arazoa.\nAurrean dugun erronka, erronka globala da eta, beraz, konponbide globala eskatzen du, baina horrek ez du esan nahi erabile globalak direla arazo hori konpontzen saiatu behar dutenak. Bobo Patel AEPWko presidenteordearen hitzetan, “historiak erakutsi digu ekimen kolektiboek eta industriaren, gobernuaren eta GKEen arteko elkarteek irtenbide berritzaileak eskaini ditzaketela hau bezalako erronka global baten aurrean”.\nArazo honi aurre egiteko hartzen diren neurriak multilateralak izan behar dira, eta era guztietako aktoreak barnean sartu. “Arrakasta lortzeko, sektore askoren lankidetza eta ahalegin koordinatuak beharrezkoak dira – hainbat emaitza posibleekin, epe laburrean nahiz luzean. Ingurumena eta plastikoen gaia aztertzeko eta plastikoarentzako ekonomia zirkularra garatzeko, balio kate osoaren parte hartzea eta enpresa, gobernu eta komunitateen epe luzerako konpromisoak beharrezkoak dira. Inork ezin du hau bakarrik konpondu”, adierazu du Antoina Frérot AEPWko presidenteordeak.\nZICLA eta hondakin plastikoak.\nBadakigu urtero balio handiko milaka tona hondakinek hondakindegietan edo erraustegietan amaitzen dutela. Horregatik, ZICLA-n enpresak eta erakundeak aholkatzen ditugu hondakinak industriarentzako material berrietan bilakatzeko. Hondakinen balorizazioaren diagnosi tekniko eta ekonomikoak barne hartzen dituzte proiektuak burutzen ditugu, material berriak edo produktu berriak lortzeko eraldaketa prozesuak diseinatzen ditugu eta material berrien erabileran oinarritutak industria eta negozio aukerak identifikatzen ditugu.\nEuropar Batasuneko industriak plastiko birziklatuen merkatuarekiko konpromezua hartu du.


Bergarako Udalaren 2017ko aurrekontua 22.506.000 eurokoa izango da | Bergarako Udala\nBergarako Udalaren 2017ko aurrekontua 22.506.000 eurokoa izango da\nBergarako Udala-k Og, 2016-12-29 10:22-n bidalia\nUdal Gobernuak 2017ko aurrekontuen zirriborroa aurkeztu du dagoeneko. Abenduaren amaiera izanik, Gabonak, egun hauek ere erabilgarriak izaten direlako eta 2017an zirriborroa izateko asmoa zegoelako aurkeztu da. Orain oposizioko taldeek hiru aste dituzte euren ekarpenak edota emendakinak aurkezteko. Horrela, urtarrilaren 18ra bitartean egin ahalko dira ekarpenak eta egun horretan gonbidatuko dira berriro bildu eta ekarpenak aztertzeko.\n2017ko aurrekontua 22.506.000 eurokoa izango da, iazkoren baino % 2,2 gehiago. "Igoera neurtua da baina igoera hau nondik datorren azaldu nahiko nuke; bere momentuan 2017ko ordenantza fiskala onartu genuenean azaldu genuen orokorrean udal zergen igoera KPIa izango zela kasu gehienetan, hau da, gehienez % 0’7ko igoera izango dute; baina aurrekontuen sarrerek hori baino igoera handiagoa izan dute. Eta hori ez da herritarrengan indar fiskala handitu dugulako, hiru sarrera berezi izango ditugulako baizik:\n1.- Batetik, Foru Fondotik 139.000 euro gehiago izatea aurreikusten da.\n2.- Beste alde batetik, eraikuntza-zergan ere sarrerak gehitzea espero da Larramendi industria-guneari esker.\n3.- Azkenik, plusbalioen zergaren kudeaketa hobetu egin dugu; indar bereziak ipini ditugu zerbitzu hori eguneratzen eta emaitza onak aurreikusten dira, 95.000 euro gehiago", agertu du Elena Lete alkateak.\nUdal Gobernuak herritar eta eragileen partaidetza kontuan hartu nahi du eta horregatik iazko partaidetza-partida mantentzeaz gain, arlo hau indartu nahi izan dugu. Herritarren zein udal talde politikoen partaidetza bermatu eta aberastu nahi izan dugu, eta, horretarako, aurrekontuaren zirriborroan bi berrikuntza sartu ditugu.\nHonela, hurrengo urteko aurrekontuan bi partida berezi eta berri izango ditugu:\nBatetik, 80.000 euro gorde dira oposizioak aurkeztutako proposamenak gauzatu ahal izateko.\nBestetik, abian jarri berri dugun ideia lehiaketako proiektuak aurrera eramateko, 100.000 euroko partida gorde da.\nBi partida berezi hauek 2017ko inbertsioetara bideratutako partida osoaren ia % 6a da.\n"Behin baino gehiagotan esan dugu koherentziaz lan egiten dugula eta horregatik ezin dugu ahaztu hauteskundeetako garaian aurkeztu genuen programa. Hori da gure abiapuntua orain arte eta hemendik aurrera; horregatik, 2017ko aurrekontuaren zirriborroan helburu desberdin batzuk betetzera joan gara", gaineratu du Letek. Honako hauek:\n1.- Espoloitik plazara doan lerro kulturala eraikitzeko konpromisoa azaldu genuen, 2016an Espoloiko kioskoa eraitsi beharra izan genuen eta aurten berri bat eraikitzeko konpromisoa hartu dugu. Ez dago ahazterik lerro kultural horren beste muturrean Seminarioa dagoela eta horretan ere proiektua aurrera eramaten ari gara; horretarako, aurten jaso dugu Foru Aldundiko diru-laguntza handi bat eta hurrengo urtera begira partida hori hornitu egiten dugu ekipamendua bukatzeko eta martxan ipintzeko ziurtagiri eta tramite guztiak burutzeko.\n2.-Boluko pilotalekuaren estaltze-lanak: aurten proiektuaren idazketa esleitu dugu eta 2017ko aurrekontura begira obraren partida sartu dugu. Hau ere gure programan zegoen.\n3.- Bidegorri sarea osatzen jarraitzea: horretan beste proiektu bat bukatuko dugu eta obra osatzeko partida ezarri dugu proiektuan. Honetan aurten mugikortasun atalean keinu txiki bat egin diogu San Martzial bidearen egoerari eta hurrengo urtean horretan ere beste partida bat sartu dugu.\n4.- Irisgarritasuna hobetzea beti da helburu: aurtengo obra guztietan irisgarritasuna bermatzeko eta hobetzeko ildoak jarraitu dugu eta hurrengo urtean ere udal eraikuntzetan irisgarritasuna bermatzeko eta hobetzeko partidak daude.\n"Azkenik, baina ez garrantzia gutxiago duelako, partida berri bat sortu dugu herriko gazteak kontuan hartuz, eta lehenbizikoz, etxebizitzak alokatu ahal izateko diru-laguntzak bideratuko dugu. Egun bizi dugun egoera dela-eta, askok ez dute lanik, ezta laguntzarik ere, eta bakarrik bizitzera joateko zailtasunak izanik, gurasoekin bizi dira. Honen aurrean, etxebizitza-politika berri bat egitea proposatzen dugu; etxe berriak egin beharrean, daudenak ondo kudeatzea nahi da. Honela, herrian ditugun etxe hutsak merkatura bideratu eta alokairua sustatzeko neurriak hartuko ditugu. Alokairu sozialerako 30.000 euro zuzendu ditugu", adierazi du alkateak.\n"Gure programaren muina pertsonetan zegoen, eta herriko bizitzan; horregatik, gizarte jarduerak mantenduko dira, ez bakarrik udalak antolatzen dituen horietan, baizik eta gizarte eragile desberdinek egiten dituztenak ere lagundu egingo ditu udalak; zerrenda luzea da, baina guztietan mantendu egiten da udalaren ekarpena, kirol, sustapen, euskara, gizarte eta kultura arloetan", amaitu du.


Familia-enpresek susperraldi ekonomikoan duten garrantzia nabarmendu dute Aldundiak eta Aefamek - Artikulua - Gipuzkoa ETORKIZUNA ORAIN\nFamilia-enpresek susperraldi ekonomikoan duten garrantzia nabarmendu dute Aldundiak eta Aefamek\nForu erakundeak krisiari aurre egiteko eta produkzio sarearen sustraitzea indartzeko jarduketak partekatu ditu elkartearekin.\nForu Aldundiak azken asteetan lurraldeko ekonomia-arloko eragile eta erakunde garrantzitsuekin izan duen harreman errondarekin jarraitzen du, egoera ekonomikoaren jarraipena egiteko, eta krisiari aurre egiteko eta ekarpen berriak jasotzeko jarduketak partekatzeko. Topaketa horien barruan, Markel Olano diputatu nagusiak eta Ekonomia Sustapeneko, Turismoko eta Landa Inguruneko diputatu Jabier Larrañagak gaur hartu dituzte foru jauregian Gaizka Zulaika Euskadiko Familia Enpresaren Elkarteko zuzendaria eta Ibon Aperribay, Maria Luisa Guibert eta Mikel Santa Cruz elkarte horretako zuzendaritza-batzordeko kideak. Bileran, bi erakundeek nabarmendu dute nolako eginkizuna duten familia-enpresek pandemiaren aurrean produkzio sarea bultzatzeko, berreskuratzeko eta eraldatzeko prozesuaren barruan.\nForu arduradunek Aldundiaren aurrekontu proiektuaren ildo nagusien berri eman diote Aefameri. Aurrekontuak onartze prozesuan daude, eta % 39ko igoera aurreikusi da horietan Ekonomia Sustapeneko Departamentuarentzat, 115 milioi euroko zuzkidurarekin, ekonomia suspertzea lan eremu nagusitzat hartuta. Elkartearen ekarpenak ere jaso dira, Aldundia diseinatzen ari den 2021eko suspertze ekonomikorako planari begira. Azkenik, enpresak lurraldean errotzea eta bertan jarraitzea bermatzeko azken urteotan abian jarri diren neurrien balantzea egin dute.\nEkimen horien artean, zerga-eremukoak daude, hala nola familia-eremuan enpresen ondorengotza errazteko pizgarriak; ekimen ekonomikoak, eta horien artean berariaz enpresa-jarduerak jarrai dezan laguntzera bideratutakoak (500.000 euro urtean) edo talentua eta enpresetan parte hartzea sustatzera bideratutakoak (urtean 4 milioi euro baino gehiago); ELKARGIrekin batera 2016an bultzatutako finantza-tresna, eremu hori ere barne hartzen duena; eta, azkenik, Gipuzkoako Bazkundearekin batera familia-enpresei aholkularitza espezifikoa emateko egin diren prestakuntza-ekintzak, zeinak egin baitira jarduera ekonomikoaren jarraipena, belaunaldi erreleboa eta transmisioa bermatzeko helburuz.\nMarkel Olanok azpimarratu du familia-enpresak garrantzi handia duela Gipuzkoako ekonomian; izan ere, enpresen % 70 inguru familiarrak dira, eta lurraldearen BPGaren % 65 hartzen dute. “Sustatzen jarraitu behar dugun eredu sozioekonomikoaren indarguneetako bat gure produkzio sarea errotzea da. Orain inoiz baino gehiago, Gipuzkoarekin eta lurraldearen etorkizunarekin konprometitutako enpresak behar ditugu, haiek osatzen dituzten pertsonekin konprometituak, partaidetzan oinarrituak eta jarraitzeko bokazioa dutenak. Familia-enpresek, beraz, funtsezko zeregina dute etorkizuneko lehiakortasuna eta ongizatea bermatzeko”.\nHorregatik, ziurtatu du Aldundiak “Aefameren moduko eragile ekonomiko eta sozialekin lankidetzan”, Gipuzkoan enpresak “sustraitzea” indartzera bideratutako neurriak “finkatu eta indartuko” dituela, langileen parte hartzearen eta belaunaldi erreleboaren aldeko apustua eginez, eta pertsona oinarri duen “Gipuzkoako” enpresa-kulturaren alde eginez. “Apustu horrek enpresa-proiektuen barne kohesio, lehiakortasun eta erresilientzia handiagoa dakar, eta guztiz bat dator Europak pandemia osteko agertokia eraikitzeko ezarritako jarraibideekin”, adierazi du.\nGaizka Zulaikak, berriz, adierazi du familia dela euskal ekonomiaren ekoizpen sarearen % 84, eta, beraz, "bizkarrezurra" dela. Gainera, familia enpresa "enplegua sortzeko ekarpen nabarmena egiten du, Euskadiko enpleguaren % 55,45 ordezkatzen baitu". Beraz, haren zeregina oinarrizkoa da ekonomia suspertzeko.\nBestalde, gaineratu du lanean dihardutela “Familia-enpresarentzako eta enpresa-familiarentzako ekosistema mesedegarri eta egoki bat eraikitzeko, egonkortasuna eta hazteko ahalmena emango diguna; horretarako, euskal erakundeen laguntza dugu, besteak beste, Gipuzkoako Foru Aldundiarena. Familia-enpresak errotzeko, funtsezkoa da ekosistema indartzea eta familiak errotzea, eta bide horretan ari gara lanean ", amaitu du Aefameko zuzendariak.\nAefame 2015ean eratu zen 34 bazkiderekin, Euskadin hain errotuta dagoen familia-enpresaren ereduaren interesak babestu eta defendatzeko helburuarekin. Era berean, familia-enpresaburuari eta enpresaburu-familiei enpresa-eredu horren erronkei erantzuten, familia-enpresaren profesionalizazioa sustatzen eta hurrengo belaunaldiak sartzen lagundu nahi die.\nEpealdi horretan gora egin du, eta gaur egun, Andres Sendagorta presidente dela duela urtebetetik – Javier Ormazabal ordezkatu zuen karguan –, hiru lurraldeetako 61 konpainiak osatzen dute, 13.900 milioi eurotik gorako fakturazio agregatua dutenak eta 148.000 pertsonari baino gehiagori enplegua ematen dietenak. Industria-sektoreak biltzen du enpresa-kopuru handiena, eta elkartekideen erdia baino gehiago osatzen du. Aefamek Family Business Network familia-enpresaren nazioarteko sarearekin kolaboratzen du. Sare horrek 8.500 banakako kide baino gehiago eta 58 herrialdetako 2.800 familia-enpresa baino gehiago ditu.